(क) क्या यह सच है कि देश में महंगाई बेतहाशा बढ़ रही है;

(ख) यदि हां, तो क्या सरकार इस पर अंकुश लगाने के लिए कोई कदम उठाने जा रही है; और

(ग) यदि हां, तो उसका ब्यौरा क्या है और यदि नहीं, तो इसके क्या कारण हैं?

**उत्तर**

**वित्त मंत्रालय में राज्य मंत्री (श्री अर्जुन राम मेघवाल)**

(क): उपभोक्‍ता मूल्‍य सूचकांक-संयुक्‍त (सीपीआई-सी) पर आधारित महंगाई सितम्‍बर 2016 के 4.4 प्रतिशत और अक्‍तूबर 2015 के 5.0 प्रतिशत की तुलना में घटकर अक्‍तूबर 2016 में 4.2 प्रतिशत हो गई है।

(ख) और (ग): सरकार मूल्‍यवृद्धि की स्‍थिति पर नियमित रूप से निगरानी रखती है क्‍योंकि महंगाई पर अंकुश लगाना सरकार की पहली प्राथमिकता है। सरकार ने महंगाई पर अंकुश लगाने के लिए अनेक उपाय किए हैं। इस संबंध में किए गए उपायों में अन्‍य बातों के साथ-साथ निम्‍नलिखित शामिल हैं:- (i) आवश्‍यक वस्‍तुओं, विशेषकर दालों, के मूल्‍यों में अस्‍थिरता को रोकने के लिए बजट 2016-17 में मूल्‍य स्‍थिरीकरण कोष हेतु आवंटन को बढ़ाकर 900 करोड़ रुपये किया गया है; (ii) स्‍थानीय खरीदारी और आयात के माध्‍यम से दालों का बफर स्‍टॉक बनाने का निर्णय लिया गया है; (iii) उत्‍पादन बढ़ाने के लिए उच्‍चतर न्‍यूनतम समर्थन मूल्‍यों की घोषणा की गई है; (iv) राज्‍यों और संघ राज्‍य क्षेत्रों को जमाखोरी एवं चोरबाजारी के खिलाफ आवश्‍यक उपभोक्‍ता वस्‍तु अधिनियम, 1955 और चोरबाजारी निवारण एवं आवश्‍यक उपभोक्‍ता वस्‍तु प्रदाय संरक्षण अधिनियम, 1980 के अंतर्गत सख्‍त कार्रवाई करने का परामर्श दिया गया है।

**\*\*\*\*\***